তাঁর ওল্ড ট্র্যাফোর্ডে আগমনের জল্পনায় উত্তাল ইংল্যান্ড ফুটবল। কিন্তু বুধবার জোসে মোরিনহোর এজেন্ট জর্জ মেন্দেজ জানিয়ে দিলেন, বরখাস্ত চেলসি ম্যানেজারের কাছে ম্যাঞ্চেস্টার ইউনাইটেডের তরফে কোনও প্রস্তাবই আসেনি! স্পেনের এক পত্রিকাকে মেন্দেজ বলেছেন, ‘‘এমন কোনও ঘটনাই ঘটেনি। আমরা কেউ জানি না ভবিষ্যতে কী অপেক্ষা করে রয়েছে। কিন্তু এই মুহূর্তে কোনও চুক্তি হয়নি। ম্যান ইউ সরকারিভাবে কোনও প্রস্তাব এখনও দেয়নি।’’
শনিবার স্টোক সিটির বিরুদ্ধে ম্যাচ খেলতে নামার আগে মেন্দেজের মন্তব্য সাময়িকভাবে স্বস্তি দিতে পারে প্রচণ্ড চাপে থাকা ম্যান ইউ ম্যানেজার লুই ফান হাল-কে। কিন্তু স্ট্যামফোর্ড ব্রিজে তাঁর ছায়া আগের মতোই অমলিন। বুধবার অন্তর্বর্তীকালীন ম্যানেজার হিসাবে প্রথম সাংবাদিক সম্মেলনে খুস হিডিঙ্ক মেনে নিয়েছেন তাঁর পূর্বসূরির কৃতিত্বকে। হিডিঙ্ক বলেছেন, ‘‘মোরিনহোর প্রাপ্তির তালিকার দিকে তাকালে বিস্ময়ে অবাক হয়ে যেতে হয়। প্রচুর ট্রফি জিতেছেন মোরিনহো। তবে ফুটবলে এমন ঘটনাও ঘটে। কিছু কিছু সিদ্ধান্তকে সম্মান জানাতে হয়।’’ পাশাপাশি চেলসি ফুটবলারদের প্রতি হিডিঙ্কের বার্তা, ‘‘আমার সঙ্গে গত দু’দিন ধরে কথাবার্তা হয়েছে ফুটবলারদের। আমি ওদের বলেছি আয়নায় নিজেদের মুখ দেখার জন্য। খুবই কঠিন সময়ের মধ্যে দিয়ে যাচ্ছে টিম। ফলে ফুটবলারদেরও ঠিক করে নিতে হবে, তারা এই বিপর্যয়কে দূরে সরিয়ে কীভাবে ক্লাবকে টেনে তুলতে পারে। এই পরিস্থিতিতে চেলসিকে সংহত করে তোলা খুব কঠিন কাজ। প্রত্যেকেই আতঙ্কে রয়েছেন। কিন্তু আমাদের লড়াই করতেই হবে।’’